Premiul Carol cel Mare, acordat de oraşul Aachen, este una din cele mai importante distincții europene și se acordă anual persoanelor sau instituțiilor care au contribuit semnificativ la unitatea europeană. Din 1950, cu acest premiu au fost distinse personalităţile care au pus bazele Europei comune - regi, prim-miniștrii, președinți, Papa, opoziția din Belarus sau poporul ucrainean. Pe 9 mai 2024, distincția îi revine în premieră unui rabin.
Pinchas Goldschmidt este de aproape 13 ani președinte al Conferinței Rabinilor Europeni (CER), din care fac parte aproximativ 800 de rabini evrei ortodocși. Bărbatul de 60 de ani este cel mai cunoscut rabin din Europa. "Directoratul Premiului Carol cel Mare vrea să transmită un semnal prin acest premiu - și anume că viața evreiască este, în mod firesc, parte integrantă a Europei, iar în Europa nu există loc pentru antisemitism", se precizează în motivarea acordării premiului.
"O explozie de antisemitism"
"Realitatea este, din păcate, complet alta", a spus Goldschmidt pentru Deutsche Welle. "Din 7 octombrie ne confruntăm cu o explozie de antisemitism." Teroarea organizației islamiste Hamas împotriva Israelului a provocat cea mai mare crimă în masă împotriva evreilor de la Holocaust încoace. 1200 de persoane au fost ucise, alte mii rănite, aproximativ 240 luate ostatice în Fâșia Gaza. Israelul a reacționat prin cea mai mare ofensivă militară în Gaza.
De atunci, ura față de evrei a crescut în multe regiuni ale lumii. Părinții evrei, spune Goldschmidt, se tem să-și mai trimită copiii la școală. Bărbații evrei, tinerii și copiii se tem să poarte kippa pe cap în timp ce merg pe stradă. Viața evreiască are adesea nevoie de protecția poliției.
Antisemitismul, explică rabinul, "a devenit din nou acceptabil și politic corect". Lucrurile nu pot rămâne așa. Guvernele trebuie să arate în mod clar că nu acceptă ura față de evrei, "nici la școală, nici pe stradă, nici în cultură". Cât timp ura față de evrei este tolerată, "avem o problemă serioasă". Şi prin "noi", Goldschmidt nu se referă doar la populația evreiască, ci se referă la viitorul întregii Europe.
Trecutul european al familiei Goldschmidt este marcat de Auschwitz. Pinchas Goldschmidt s-a născut în 1963 la Zürich - după ce bunicii au reușit să părăsească la timp, în 1938, Viena, după o îmbolnăvire a bunicii. Străbunicii săi din partea mamei au murit la Auschwitz, la fel ca și frații lor, la fel şi surorile și frații bunicului său, peste 40 de rude ale sale, spune rabinul.
Fuga de războiul de agresiune al lui Putin
Din 1993 până în 2022, Goldschmidt a fost rabinul-șef al Moscovei. La câteva zile de la invazia rusă în Ucraina în februarie 2022, el a fugit din Rusia, deoarece Kremlinul vroia să-i oblige pe liderii religioși să susțină linia sa. De la plecarea sa din Moscova, peste 100.000 de evrei au părăsit de asemenea Rusia, explică rabinul. "Situația politică din Rusia devine tot mai dificilă. Țara se reîntoarce la izolarea totală, într-un fel de URSS fără comunism. Iar antisemitismul este din nou parte din politica de stat."
De atunci, Goldschmidt și soția sa, care au șapte copii și numeroși nepoți, trăiesc la Ierusalim. Într-o țară schimbată total de atacurile teroriste de la 7 octombrie 2023. "Am trecut dintr-un război în altul", spune el. Războiul, spune el, ar fi "groaznic, unul din cele mai rele lucruri inventate de om". Dar Israel are dreptul la autoapărare, la fel ca orice altă țară. Iar în Gaza, Israelul nu luptă împotriva unei armate, ci împotriva unor trupe de gherilă.
Și el nu uită de Iran, care susține Hamas și Hezbollah, ambele catalogate drept organizații teroriste de către UE. "Este un moment important pentru Europa. Europa trebuie să se apere în fața acestor atacuri. Sunt atacuri împotriva democrației și libertății, care vin pe de o parte din Rusia, pe de altă parte din Iran."
Rabinul este de fapt un maestru al dialogului. Vorbește cu politicieni de frunte, a fost de multe ori la cancelaria federală, l-a vizitat de mai multe ori pe Papa Francisc. De când a devenit președinte al Conferinței Rabinilor Europeni, a stabilit un dialog cu principalii rabini și cu imamii importanți din țările europene și din nordul Africii. Diverse întâlniri și încredere tot mai mare, despre care presa relatează puțin, dar care sunt totuși extrem de importante. Conferința Rabinilor Europeni are între timp sediul la München.
Islamul și Europa
"În loc să fie combătut Islamul radical, este combătută religia islamică. Este o mare, mare greșeală", avertizează Goldschmidt. Trebuie combătut Islamul radical şi este în acelaşi timp limpede că: "Islamul poate fi o parte valoroasă a Europei, dacă reprezentanții săi trăiesc pe baza valorilor europene precum libertatea, democrația și toleranța."
Pinchas Goldschmidt e bucuros că primeşte Premiul Carol cel Mare. "Pentru mine personal și pentru comunitatea evreiască din Europa este un semn frumos. Ne dorim mai multă susținere din partea societății civile. Ar fi atât de important."
Adaptare după un articol publicat pe DW-Deutsch.